Bybelskool » Eksodus
Posts Tagged 'Eksodus'
Oor getalle in die woestyn verhale
Written by Chris van Wyk. Posted in Eksodus
Halfsikkel uit die 2de eeu v.C.
Die getalle in die woestyn verhale bly 'n raaisel. Bybelskool lesers sal onthou dat ek in my bydraes oor Eksodus 12 die volgende geskryf het om die groot getalle weerbare mans te verklaar:
Die Hebreeuse woord ʾě·lěp̄ kan in die betekenis van "duisend" vertaal word, soos dit meesal in vers 37 vertaal word. Die woord kan egter ook in die betekenis van "afdelings" van óf 'n stam (1 Sam. 10:19) óf 'n gebied (1 Sam. 23:23) gebruik word. Indien 'n mens die betekenis van "afdelings" hier sou kies, beteken dit dat die getal Israeliete wat die Trek meemaak dramaties verminder word.
Die dilemma is egter dat as jy hier in Eksodus 12 vir só 'n betekenis kies, dan kom jy in 'n probleem net 'n entjie verder aan in Eksodus 38, soos Walter C Kaiser Jr in sy The Promise-Plan of God aantoon.
Eksodus 40 – Die teenwoordigheid van die Here vul die tabernakel
Die trio van die Trek, die Tora, en die Tabernakel word uiteindelik voltooi met die Here se teenwoordigheid wat die Tabernakel vul. As die gee van die Tora op Sinai die onderbou verskaf het vir die lewenswyse en gedrag van die volk, het die volmaak van die Tabernakel met die teenwoordigheid van die Here die ruimte verskaf vir die aanbidding van die volk. Etiek en liturgiek in volmaakte samehang, iets wat 'n mens later in die Psalms gereflekteer sal sien (ek sal een of ander tyd iets daaroor publiseer na aanleiding van 'n referaat wat ek by 'n OT kongres gelewer het).
Daarmee skets die boek die volle prentjie van wat dit beteken om coram Deo, voor die Here, te lewe. Jou hele lewe word ingesluit in die moreel-etiese tipe lewe wat die Tora voorskrywe, veral begrond in die Tien Gebooie van Eksodus 20. Jou hele lewe vind ook sy betekenis in die tipe aanbidding wat moontlik is in die ruimte van die Tabernakel wat deur God se teenwoordigheid gevul word (later natuurlik in die Here Jesus Christus), onder andere begrond in die Twaalf Gebooie van Eksodus 34.
Die maak van die priesters se klere – Eks. 39:1-31
Die instruksies vir die maak van die priesters se klere is in Eks. 28:1-43 gegee. Jy kan in my bydrae oor Eksodus 28 meer daaroor lees. Hulle klere het die boodskap van gesag en toewyding gedra. Daarom is dit uit dieselfde tipe kosbare materiaal gemaak wat voorgeskryf is vir die bou van die tabernakel. Die priesters se hele lewe sou immers gestempel word deur die heiligheid wat aan God se woonplek op aarde verbind word. Hulle gesag sou in God se roeping en in die toewyding aan sy instruksies vir die lewe lê. Lees meer in Eksodus 28 oor die simboliek van die agt kledingstukke en toebehore waaruit dit bestaan het.. Om op te som: hulle het die Here self by die volk verteenwoordig. "In sum, every article of the sacral vestments made the same point, each with its own specific accent: Yahweh is here, we are his, and we must both know this and show this." (Durham, Exodus).